VDSS sodba Psp 489/2016
Sodna praksa Višjega delovnega in socialnega sodišča, 2017-01-19

Elizabeta Šajn Dolenc (preds.), Edo Škrabec (poroč.), Nada Perić Vlaj

SOCIALNO ZAVAROVANJE - POKOJNINSKO ZAVAROVANJE

starostna pokojnina - ustavitev izplačevanja - vdovska pokojnina - višina vdovske pokojnine

Tožena stranka je pravilno odločila, da se tožnici vdovska pokojnina začne izplačevati od prvega dne naslednjega meseca po vložitvi zahteve, torej od 1. 11. 2014 dalje, saj je vlogo za uveljavitev pravice do vdovske pokojnine vložila 15. 10. 2014. Posledično je bilo ustavljeno izplačevanje njene starostne pokojnine z 31. 10. 2014. ZPIZ-2 namreč v prvem odstavku 109. člena določa, da zavarovanec, ki izpolni pogoje za pridobitev pravice do dveh ali več pokojnin iz obveznega zavarovanja v Republiki Sloveniji, lahko uživa le eno od njih po lastni izbiri, razen če ta zakon določa drugače. Pravica do izbrane pokojnine pripada zavarovancu od prvega dne naslednjega meseca po vložitvi zahteve (tretji odstavek 109. člena). Tožnica je bila tako do 31. 10. 2014 upravičena do izplačevanja njene starostne pokojnine, od 1. 11. 2014 dalje pa se ji izplačuje vdovska pokojnina.

Pritožba se zavrne in se potrdi sodba sodišča prve stopnje.

1. Sodišče prve stopnje je zavrnilo tožbeni zahtevek, da se odpravita odločbi tožene stranke št. ... z dne 3. 4. 2015 in št. ... z dne 17. 11. 2014 ter odločbi št. … z dne 2. 4. 2015 in št. ... z dne 17. 11. 2014 ter da se tožnici prizna pravica do starostne pokojnine (pravilno: vdovske pokojnine) po pokojnem možu (v višjem znesku).

2. Zoper sodbo je pritožbo vložila tožnica. V pritožbi navaja, da zahteva priznanje pokojnine po pokojnem možu in sicer v višini 100 % njegove pokojnine. Navaja, da je imel pokojni mož 40 let delovne dobe. Njena pokojnina pa znaša 461,00 EUR, ki ji je bila z izpodbijano odločbo ustavljena. Priznana pokojnina, ne zadostuje za dostojno preživetje ostarele osebe. Pri pokojnini tudi ni bil upoštevan denar od prodaje delnic A.

4. Po preizkusu zadeve pritožbeno sodišče ugotavlja, da je sodišče prve stopnje razčistilo dejstva, bistvena za odločitev v zadevi ter na podlagi pravilne uporabe materialnega prava tudi pravilno razsodilo. Pri tem ni kršilo postopkovnih določb, na katere pritožbeno sodišče na podlagi drugega odstavka 350. člena Zakona o pravdnem postopku (v nadaljevanju: ZPP)(1)  pazi po uradni dolžnosti.

5. Sodišče prve stopnje je presojalo drugostopenjsko odločbo tožene stranke št. ... z dne 3. 4. 2015, s katero je bila zavrnjena tožničina pritožba, vložena zoper prvostopenjsko odločbo št. ... z dne 17. 11. 2014. Z omenjeno odločbo je bilo tožnici z 31. 10. 2014 ustavljeno izplačevanje starostne pokojnine, priznane s sklepom Območne enote B. št. ... z dne 20. 11. 1992. Tožnica izpodbija tudi dokončno odločbo št. ... z dne 2. 4. 2015, s katero je bila zavrnjena njena pritožba, vložena zoper prvostopenjsko odločbo št. ... z dne 17. 11. 2014. Z omenjeno odločbo je bilo odločeno, da ima tožnica pravico do vdovske pokojnine v višini 557,17 EUR na mesec, ki se ji izplačuje od 1. 11. 2014 dalje.

6. Spor se nanaša na višino vdovske pokojnine.

7. Iz dokumentacije v upravnem spisu je razvidno, da je tožnica dne 15. 10. 2014 vložila zahtevo za priznanje vdovske ali dela vdovske pokojnine po pokojnem zavarovancu C.C., ki je umrl 11. 9. 2014. Iz dejstev, ki jih je ugotovilo sodišče prve stopnje in ki med strankama tudi niso sporni, je tožnica upravičena do svoje starostne pokojnine, ki je na dan vložitve zahtevka 15. 10. 2014 znašala 463,51 EUR na mesec. Do starostne pokojnine pa je bil upravičen tudi njen pokojni mož, s tem, da je njegova starostna pokojnina ob smrti znašala 795,97 EUR na mesec.

8. V 60. členu Zakona o pokojninskem in invalidskem zavarovanju (v nadaljevanju: ZPIZ-2)(2)  je določeno, kako se oblikuje osnova za odmero vdovske pokojnine. Skladno s 1. alinejo prvega odstavka predstavlja osnovo pokojnina, do katere je bil uživalec upravičen ob smrti, torej v konkretnem primeru, znesek pokojnine v višini 795,97 EUR. Skladno s prvim odstavkom 61. člena pa se vdovska pokojnina odmeri v višini 70 % od omenjene osnove, torej v višini 557,17 EUR, kot je to pravilno razsodilo sodišče prve stopnje oziroma kot to pravilno izhaja iz izpodbijanih odločb tožene stranke. Gre za znesek, ki je ugodnejši za tožnico, kot pa da bi ji bila priznana pravica do dela vdovske pokojnine po tretjem odstavku 61. člena ZPIZ-2. V skladu z navedeno določbo se lahko namreč vdovi ali vdovcu, če je to zanj ugodneje, poleg predčasne, starostne ali invalidske pokojnine, izplačuje tudi 15 % zneska pripadajoče vdovske pokojnine po umrlem zavarovancu oziroma uživalcu pravic, določenih s tem zakonom, vendar največ do zneska v višini 11,7 % najnižje pokojninske osnove. Glede na znesek tožničine pokojnine, ki znaša 463,51 EUR bi v tem primeru tožnici pripadalo še 15 % odmerjene vdovske pokojnine (15 % od 557,17 EUR), torej znesek 83,57 EUR. Skupen znesek dela vdovske pokojnine, bi znašal 547,08 EUR mesečno, kar pa je manj kot pa v primeru priznanja pravice do vdovske pokojnine po možu v višini 557,17 EUR mesečno.

9. Za priznanje vdovske pokojnine v višjem znesku, pa v določbah zakona ni nobene pravne podlage. Tožnici tako nikakor ni mogoče priznati pravice do vdovske pokojnine v višini 100 % pokojnine, ki jo je prejemal pokojni mož in so s tem v zvezi pritožbene navedbe neutemeljene. Na odmero nima nobenega vpliva tožničino sklicevanje na slabo socialno stanje. Tudi glede pritožbenih navedb v zvezi s prodajo delnic A., kar tožnica prvič izpostavlja šele v pritožbi, omenjeno ni odločilno za rešitev zadeve, saj v zadevi ni bila sporna odmera njene pokojnine, ki ji je bila priznana s sklepom z dne 20. 1. 1992.

10. Tožena stranka je tudi pravilno odločila, da se tožnici vdovska pokojnina začne izplačevati od prvega dne naslednjega meseca po vložitvi zahteve, torej od 1. 11. 2014 dalje, saj je vlogo za uveljavitev pravice do vdovske pokojnine vložila 15. 10. 2014. Posledično je bilo ustavljeno izplačevanje njene starostne pokojnine z 31. 10. 2014. ZPIZ-2 namreč v prvem odstavku 109. člena določa, da zavarovanec, ki izpolni pogoje za pridobitev pravice do dveh ali več pokojnin iz obveznega zavarovanja v Republiki Sloveniji, lahko uživa le eno od njih po lastni izbiri, razen če ta zakon določa drugače. Pravica do izbrane pokojnine pripada zavarovancu od prvega dne naslednjega meseca po vložitvi zahteve (tretji odstavek 109. člena). Tožnica je bila tako do 31. 10. 2014 upravičena do izplačevanja njene starostne pokojnine, od 1. 11. 2014 dalje pa se ji izplačuje priznana pravica do vdovske pokojnine v znesku 557,17 EUR na mesec.

11. Glede na navedeno je pritožbeno sodišče na podlagi 353. člena ZPP pritožbo kot neutemeljeno zavrnilo in potrdilo izpodbijano sodbo sodišča prve stopnje.

ZPIZ-2 člen 60, 60/1, 60/1-1, 61, 61/1, 61/3, 109, 109/1, 109/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.